Matrieks 2018: Seldsame siekte stuit Ian nie | Maroela Media
Ian Bouwer (foto verskaf)
Ten spyte van die baie uitdagings wat dié realiteit vir hom ingehou het, het hy vandag 'n matrieksertifikaat in die hand en 'n lied in sy hart. En boonop universiteitstoelating.
Ian het saam met sy ouer broer Ernard en sussie, San-Mari, op Piet Retief grootgeword. Sy ouers het op min of meer vyfjarige ouderdom agtergekom hy sukkel met fyn koördinasie. Pa Berrie, wat hoof van Hoërskool Piet Retief is, en Ma Marinda het jare lank na antwoorde gesoek. In 2009 het Ian 'n diepbreinstimulasie (DBS)-inplanting gekry. Hy was toe die jongste pasiënt ter wêreld wat hierdie inplanting ontvang het.
Genetiese toetse wat in 2015 by die Universiteit van Oxford gedoen is, was die lig aan die einde van dié jong man se tonnel. Die toetse het bevind dat hy aan 'n seldsame soort epilepsie en ataksie ly – 'n toestand wat tans by slegs ses mense wêreldwyd gediagnoseer is.
Ian kan nie self eet, aantrek, loop of skryf nie. Tog het die gesin vroeg reeds besluit dat hulle alles in hulle vermoë sal doen om Ian 'n kans op 'n normale lewe te gee. Hulle het nie vir een oomblik gaan lê nie. Hy het die hoofstroom‑skoolkurrikulum gevolg en alle eksamens en toetse mondeling afgelê, al praat hy moeilik.
Maar 2018 was 'n moeilike jaar. Ian was eers siek en vir 'n geruime tyd in die hospitaal. Daarna het een van die DBS-elektrodedraadjies gebreek en hy moes nog 'n breinoperasie deurmaak. Dit het veroorsaak dat hy die Junie-eksamen misgeloop het. Tog het hy hard gewerk om verlore tyd in te haal en vir sy eindeksamen voor te berei.
'n Onderwyser by Hoërskool Piet Retief, juffrou Marijke de Waal, vertel Ian is 'n baie sosiale kind wat lief is vir mense. "Ian het op die kultuurraad gedien toe ek voog van dié raad was en dit was inspirerend om sy positiwiteit te sien. Hoewel hy meestal 'n toeskouer was, het hy wel bietjie skaak gespeel, aan gewigstoot en swemkompetisies deelgeneem en die 800 m-resies in die rolstoel gedoen. Hy het ook jaar na jaar die Valentynsbal en Winterbal bygewoon," vertel sy.
Ian het in sy matriekjaar Hoërskool Piet Retief se Trofee vir Betoning van Uitsonderlike Karakter ontvang. Sy skoolmaats getuig ook van Ian se besondere karakter en vertel hy het altyd 'n glimlag op sy gesig en bly baie positief.
Sy ma praat met trots van haar positiewe kind. "Hy het sy matriekeindeksamen met ywer aangepak en wil nou 2019 gebruik om sy toekomsmoontlikhede rustig te ondersoek. Intussen wil hy graag as motiveringspreker optree en sy storie aan ander mense vertel."